
I.

Charakteristika

1. Letecké hasenie sa využíva v prípadoch, ak nemožno použiť štandardné postupy hasenia požiarov. Ide o nedostupné miesta v teréne a iné mimoriadne udalosti podľa rozhodnutia veliteľa zásahu.

2. Letecké hasenie sa vykonáva vrtuľníkmi typov Mi-171, Mi-17 alebo Mi-8 so závesným hasiacim vakom s objemom 1 225 dm3 až 4 000 dm3 hasiaceho média v závislosti od typu vaku. Môže byť použitá tiež kombinácia vody a zmáčadla. Zhodenie hasiaceho média riadi určená posádka vrtuľníka na základe požiadavky veliteľa zásahu.

3. Plnenie závesného hasiaceho vaku z CAS 32 T 815 sa vykonáva vtedy, ak nie je dostupný vhodný vodný zdroj na plnenie závesného hasiaceho vaku ponorením do vody, alebo v prípade, ak nemožno použiť tento zdroj vody z bezpečnostných dôvodov.

II.

Úlohy a postup činnosti
1. Na plnenie závesného vaku treba vybrať vhodnú plniacu plochu, zabezpečiť dodávku vody spravidla pristavením dvoch CAS 32 T 815 a upozorniť hasičov, ktorí budú plnenie vykonávať, na dodržiavanie bezpečnosti pri práci. Pri plnení musia byť prítomní najmenej deviati príslušníci leteckej hasičskej záchrannej služby, ktorí absolvovali výcvik na zásahy s vrtuľníkom.

2.  Požiadavky na plniacu plochu:

a) pristávacia plocha pre vrtuľník s rozmermi najmenej 50 m x 50 m,

b) celková plocha na plnenie s rozmermi najmenej100 m x 100 m,

c) plocha musí byť bez prekážok a neukotvených predmetov,

d) plocha musí mať spevnený a bezprašný povrch,

e) nedovoliť prístup nepovolaným osobám,

f) priestor musí umožňovať voľný smer odletu vrtuľníka v prípade núdzovej situácie

g) priestor musí mať vhodnú členitosť terénu aj s jeho porastom vzhľadom na turbulentné prúdenie vzduchu

3.   Dodávka vody:

a)  vlastný zdroj 

           1a. 2 x CAS 32 T 815,

           2a. postavenie vozidiel v zornom poli posádky vrtuľníka musí byť také, aby bol zabezpečený vizuálny kontakt medzi veliteľom plniaceho stanovišťa, posádkou vrtuľníka, hasičmi na prúdoch a technikom – strojníkom; hasičská technika CAS 32 T 815 sa nachádza minimálne 30 m od plniaceho stanovišťa; plniaci manéver vrtuľníka sa vykonáva proti smeru vetra;

b)  dopravné vedenie

1b.  štyri nezávislé vedenia z  dvoch až troch kusov hadíc B 75 s dostatočným manipulačným oblúkom,

 2b.  štyri špeciálne plniace prúdnice (tzv. fajky) s uzáverom v počte 4 x 2,

 3b.  počas plnenia je dopravné vedenie pod tlakom 0,4 MPa.

4. Prípravná fáza s bezpečnostným pohovorom:

a) musí byť vykonaná pred začatím prvého plniaceho manévru;

b) špecifikácia úkonov:

1b.  vytýčenie a uzavretie plniacej plochy,

2b. úlohy a počet hasičov,

3b. rozmiestnenie vozidiel, postavenie hasičov, určenie plniaceho miesta,

4b. povely a signály,

5b. informácia o núdzových postupoch,

6b. skúška plniaceho manévru.

5. Plnenie závesného hasiaceho vaku:

a) hasiči sú vystrojení v zásahových odevoch alebo v nepremokavých odevoch, rukaviciach a v prilbe so spustenou ochranou zraku, 

b) úlohy hasičov:

1b.  hasiči č. 1, 3, 5 a 7 držia prúdnice a usmerňujú prúd vody do vaku,

 2b. hasiči č. 2, 4, 6 a 8 pomáhajú pri nadľahčovaní prúdnic a samotných prúdov,
 3b.  hasič č. 9 stabilizuje vak pred plnením jeho pridržaním, 

 4b. veliteľ - letecký záchranár je hlavný spojovací článok s posádkou vrtuľníka, sleduje činnosť pod vrtuľníkom, celú plniacu plochu, okolie a pokynmi a signálmi komunikuje s posádkou vrtuľníka,

 5b.  technici - strojníci sledujú činnosť hasičov a zabezpečujú konštantný tlak 0,4 MPa v hadicovom vedení,

c) plnenie závesného vaku sa začína vtedy, ak je vak relatívne stabilizovaný a končí sa až vtedy, ak vak začína pretekať vodou,

d) v prípade vzniku núdzovej situácie vrtuľníka hasiči musia okamžite odložiť prúdnice a hadice (vodu zastavujú technici-strojníci) a všetci opúšťajú priestor v určenom smere od vrtuľníka.

III. 

Očakávané zvláštnosti

1.  Extrémne nepriaznivé podmienky pod vrtuľníkom pri plnení:

e) silný vzduchový prúd – nutná ochrana zraku,

f) veľká hlučnosť a vlhkosť,

g) možné stresové pôsobenie na hasičov spôsobené vrtuľníkom vo vise v malej výške nad zemou.

2.   Možné uvoľnenie nezaistených predmetov v okolí plniacej plochy.

3.  Možnosť ťahania hasičov pri hasiacom vaku pri nevhodnom manévri; dvojica hasičov na prúdnici musí mať na túto činnosť výcvik.

